Javaslat AZ EURÓPAI PARLAMENT ÉS A TANÁCS IRÁNYELVE Energia-felhasználó termékek öko-tervezési követelményeinek meghatározására szolgáló keret létrehozásáról és a 92/42/EGK tanácsi irányelv módosításáról

(a Bizottság előterjesztése)

2003/0172 (COD)

Javaslat AZ EURÓPAI PARLAMENT ÉS A TANÁCS IRÁNYELVE Energia-felhasználó termékek öko-tervezési követelményeinek meghatározására szolgáló keret létrehozásáról és a 92/42/EGK tanácsi irányelv módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó Szerződésre és különösen annak 95. cikkére,

tekintettel a Bizottság javaslatára [1],

[1] HL C [...] szám, [...], [...] o.

tekintettel a Európai Gazdasági és Szociális Bizottság véleményére [2],

[2] HL C [...] szám, [...], [...] o.

tekintettel a Régiók Bizottságának véleményére [3],

[3] HL C [...] szám, [...], [...] o.

a Szerződés 251. cikkében megállapított eljárásnak megfelelően [4],

[4] HL C [...] szám, [...], [...] o.

mivel:

(1) Az energia-felhasználó termékek öko-tervezésére vonatkozóan a tagállamok által elfogadott jogszabályok és közigazgatási intézkedések közötti egyenlőtlenségek kereskedelmet akadályozó korlátokat hozhatnak létre, és torzítják a versenyt a Közösségben, így közvetlen hatással lehetnek a belső piac létrehozására és működésére. Az ilyen kereskedelemkorlátozások és a tisztességtelen verseny megakadályozásának egyetlen eszköze a nemzeti jogszabályok harmonizálása.

(2) A Közösségben a természeti erőforrások és energiafogyasztásának nagy részéért az energiát felhasználó termékek (a továbbiakban EuP) a felelősek. Ezeknek a termékeknek számos más fontos környezeti hatásuk is van. A Közösség piacán kapható termékkategóriák óriási többsége esetében nagyon különböző mértékű környezeti hatás figyelhető meg, jóllehet, hasonló működési teljesítményeket biztosítanak. A fenntartható fejlődés érdekében ösztönözni kell e termékek általános környezeti hatása tekintetében a folyamatos javulást, különösen, amikor ez a javulás nem jár többletköltségekkel.

(3) Létre kell hozni egy egységes keretet a közösségi öko-tervezési követelmények alkalmazásához a követelményeknek megfelelő termékek szabad mozgásának biztosítására, és az általános környezeti hatásuk javítására. Az ilyen közösségi követelményeknek be kell tartaniuk a nemzetközi kereskedelem alapelveit.

(4) Ez az irányelv magas szintű környezetvédelem elérésére törekszik az EuP-k erőforrás-hatékonyságának javításával, mely végső fokon a fogyasztóknak és a végfelhasználóknak egyaránt előnyös. A fenntartható fejlődés a tervezett intézkedések egészségügyi, társadalmi és gazdasági hatásainak megfelelő figyelembevételét is megköveteli. A termékek energia-hatásfokának javítása hozzájárul az energiaellátás biztonságához, mely előfeltétele az egészséges gazdasági tevékenységnek, és ebből következően, a fenntartható fejlődésnek.

(5) Az integrált termékpolitikáról szóló zöld könyvben [5] foglalt megközelítés - mely az Európai Parlament és a Tanács 1600/2002/EK határozatában [6] megállapított 6. környezetvédelmi cselekvési program jelentős innovatív eleme - célul tűzi ki a termékek környezeti hatásainak csökkentését a teljes életciklusukon keresztül. Valamely termék teljes életciklusán keresztüli környezeti hatásának már a tervezési szakaszban történő figyelembevétele kiváló lehetőséget nyújt a környezetjavítás megkönnyítésére költséghatékony módon. Elegendő rugalmasságnak kell léteznie, hogy ezek a tényezők beépíthetők legyenek a termék tervezésbe, a műszaki, működési és gazdaságossági szempontok figyelembevétele mellett.

[5] COM(2001)68 végleges

[6] HL L 242. szám, 2002.09.10., 1. o.

(6) Szükség lehet, és indokolt lehet specifikus, mennyiségileg meghatározott öko-tervezési követelmények megállapítására néhány termékhez, vagy azok környezeti szempontjaihoz a környezeti hatásuk minimálissá tételének biztosítására. Az ilyen prioritási intézkedéseket különösen annak figyelembevételével kell bevezetni, hogy milyen lehetőséget nyújtanak az üvegházhatást okozó gázok emisszióinak csökkentésére kis költség mellett. Az ilyen intézkedések hozzájárulhatnak az Egyesült Nemzetek Éghajlatváltozási Keretegyezménye (United Nations Framework Convention on Climate Changes, UNFCCC), Kiotói Jegyzőkönyvében - amelyet a 2002/358/EK tanácsi határozat [7] hagyott jóvá - kitűzött cél eléréséhez, mely a közösség számára a 2012-es évre 8%-os csökkentést ír elő az üvegházhatást okozó gázok emisszióiban, valamint további csökkentéseket határoz meg a 2012. utáni évekre. Ezek az intézkedések az erőforrások fenntartható használatához is hozzájárulhatnak, és jelentős hozzájárulást képviselnek a fenntartható termelési és fogyasztási programok azon 10 éves keretéhez, amelyben 2002. szeptemberében, Johannesburgban, a fenntartható fejlődéssel foglalkozó világ-csúcstalálkozón megállapodtak.

[7] HL L 130. szám, 2002.05.15., 1. o.

(7) Az öko-tervezési követelmények szintjét általában műszaki, gazdasági és környezeti elemzés alapján kell meghatározni. A követelmények szintjének meghatározásához alkalmazott módszerben a rugalmasság könnyebbé teheti a környezeti teljesítmény gyors javulását. A kötelező intézkedések meghatározása megköveteli az érintett felek megfelelő konzultációját. Az ilyen konzultáció kihangsúlyozhatja a fokozatos bevezetés vagy átmeneti intézkedések szükségességét. Közbenső célkitűzések bevezetése növeli a politika kiszámíthatóságát, lehetővé teszi a termékfejlesztési ciklus alkalmazását, és megkönnyíti a hosszú távú tervezést az érintett felek számára.

(8) Elsőbbséget kell biztosítani az olyan alternatív intézkedési kereteknek, mint például az ipar részéről az önszabályozás, ahol az ilyen intézkedések valószínűleg a kötelező követelményeknél gyorsabban vagy kevésbé költségesen biztosítják a politika céljainak elérését. Törvényalkotási intézkedésekre lehet szükség, ahol a piaci tényezők nem a megfelelő irányban, vagy nem elfogadható sebességgel fejlődnek.

(9) Azoknak az EuP-knek, amelyek megfelelnek az ennek az irányelvnek a végrehajtási intézkedéseiben megállapított öko-tervezési követelményeknek, viselniük kell a ,CE" megfelelőségi jelzést, és a hozzátartozó tájékoztatást, ahhoz, hogy a belső piacra legyenek vihetők, és hogy szabadon mozoghassanak.

(10) Figyelembe kell venni a megfelelőség értékelési eljárások különböző szakaszainak moduljairól, és a CE megfelelőségi jelölés feltüntetéséről és használatáról szóló, 1993. július 22-i, 93/465/EGK tanácsi határozatban [8] meghatározott műszaki harmonizációs irányelvekben való használatra szánt modulokat és szabályokat.

[8] HL L 220. szám, 1993.08.30., 23. o.

(11) A felülvizsgáló hatóságoknak kölcsönösen tájékoztatniuk kell egymást az ennek az irányelvnek a keretén belül tervezett intézkedésekről, melyeknek célja a piac felügyeletének javítása. Az ilyen együttműködés során a lehető legnagyobb mértékben kell használni az elektronikus kommunikációs eszközöket és az ezzel kapcsolatos közösségi programokat.

(12) A belső piac működési szempontjából előnyös, ha léteznek olyan szabványok, amelyeket közösségi szinten már harmonizáltak. Ha egyszer már kihirdették a hivatkozást az ilyen szabványra az Európai Unió Hivatalos Lapjában, az ennek való megfelelésnek növelnie kell az ezen irányelv alapján elfogadott végrehajtási intézkedésekben foglalt megfelelő követelményeknek való megfelelés vélelmét, jóllehet, az ilyen megfelelés más bemutatási módszerét is engedélyezni kell.

(13) A harmonizált szabványok az Európai Szabványügyi Testületek által elfogadott műszaki leírások - úgy, ahogyan ezekre a műszaki szabványok és szabályok terén történő információszolgáltatási eljárást megállapító, 1998. június 22-i, 98/34/EK európai parlamenti és tanácsi irányelv [9] I. melléklete említi -, az ennek az irányelvnek megfelelően a Bizottság által kiadott megbízásokra, és a Bizottság és az ilyen testületek közötti együttműködésre vonatkozó általános iránymutatásokkal összhangban. A nemzetközi kereskedelem érdekében nemzetközi szabványokat kell használni, ahol szükséges.

[9] HL L 204. szám, 1998.07.21., 37. o, a 98/48/EK irányelvvel (HL L 217, 1998.08.05, 18. o.) módosított irányelv.

(14) Ez az irányelv összhangban van a műszaki harmonizáció és szabványok új megközelítéséről szóló, 1985. május 7-i tanácsi állásfoglalásban [10] foglalt új megközelítés végrehajtására vonatkozó elvekkel, és harmonizált európai szabványokra hivatkozik. Az 1999. október 28-i tanácsi állásfoglalás [11] azt javasolta, hogy a Bizottságnak meg kellene vizsgálnia, hogy kiterjeszthető-e az új megközelítési elv azokra az ágazatokra, amelyekre eddig még nem vonatkozott, ahol csak lehetséges, a jogszabályok javításának és egyszerűsítésének eszközeként.

[10] HL C 136. szám, 1985.06.04., 1. o.

[11] HL C 141. szám, 2000.05.19., 1. o.

(15) Ennek az irányelvnek az olyan meglévő közösségi jogszabályokkal való szinergiájának és egymás kölcsönös kiegészítésének, mint például a háztartási készülékek energia- és egyéb erőforrás-fogyasztásának címkézéssel és szabványos termékismertetővel történő feltűntetéséről szóló, 1992. szeptember 22-i, 92/75/EGK tanácsi irányelv [12], a közösségi ökocímke módosított odaítélési rendszeréről szóló, 2000. július 17-i, 1980/2000/EK rendelet [13], az irodai berendezésekre vonatkozó közösségi energiahatékonysági címkézési programról szóló, 2001. november 6-i, 2422/2001/EK rendelet [14], az elektromos és elektronikus berendezések hulladékairól szóló 2002/96/EK irányelv [15], az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2002/95/EK irányelv [16], hozzá kell járulniuk a megfelelő hatásuk növeléséhez, és a gyártók által alkalmazandó egyöntetű követelmények kidolgozásához.

[12] HL L 297. szám, 1992.10.13., 16. o.

[13] HL L 237. szám, 2000.09.21., 1. o.

[14] HL L 332. szám, 2001.12.12., 1. o.

[15] HL L 37. szám, 2003.02.13., 24. o.

[16] HL L 37. szám, 2003.02.13., 19. o.

(16) Mivel a folyékony vagy gáznemű tüzelőanyaggal működő új melegvíz kazánok hatásfok-követelményeiről szóló, 1992. május 21-i, 92/42/EGK tanácsi irányelv [17], a háztartási elektromos hűtőszekrények, fagyasztók és ezek kombinációi, energia-hatékonysági követelményeiről szóló, 1996. szeptember 3-i, 96/57/EK európai parlamenti és tanácsi irányelv [18] és a fénycsőelőtétekre vonatkozó energia-hatékonysági követelményekről szóló, 2000. szeptember 18-i, 2000/55/EK európai parlamenti és tanácsi irányelv [19] már tartalmaz rendelkezéseket az energia-hatékonysági követelmények módosításához, ezeket be kell építeni a jelen keretbe.

[17] HL L 167. szám, 1992.06.22., 17. o.

[18] HL L 236. szám, 1996.09.18., 36. o.

[19] HL L 279. szám, 2000.11.01., 33. o.

(17) A 92/42/EGK irányelv egy, kazánok energiateljesítményének megállapítására tervezett, csillag-besorolású rendszert határoz meg. Mivel a tagállamok és az ipar egyetért abban, hogy a csillag-besorolású rendszerről bebizonyosodott, hogy nem hozza létre a várt eredményt, a 92/42/EGK irányelvet ennek megfelelően módosítani kell.

(18) Az új vagy már meglévő, nem ipari célú épületek helyiségeinek fűtésére vagy melegvíz-ellátására szolgáló hőfejlesztő berendezések teljesítményéről, valamint az új, nem ipari célú épületek hő- és melegvíz-elosztóhálózatának szigeteléséről szóló, 1978. február 13-i, 78/170/EGK tanácsi irányelvben [20] megállapított követelményeket felváltották a 92/42/EGK irányelv, a gáznemű berendezésekre vonatkozó tagállami jogszabályok közelítéséről szóló, 1990. június 29-i, 90/396/EGK tanácsi irányelv [21] és az épületek energia-teljesítményéről szóló, 2002. december 16-i, 2002/91/EK európai parlamenti és tanácsi irányelv [22] rendelkezései. Ebből következően, hatályon kívül kell helyezni a 78/170/EKG irányelvet.

[20] HL L 52. szám, 1978.02.23., 32. o, a 82/885/EGK irányelvvel (HL L 378, 1982.12.31, 19. o.) módosított irányelv.

[21] HL L 196. szám, 1990.07.26., 15. o, a 93/68/EGK irányelvvel módosított irányelv.

[22] HL L 1. szám, 2003.01.04., 65. o.

(19) A háztartási készülékek zajkibocsátásáról szóló, 1986. december 1-jei, 86/594/EGK irányelv [23] megállapítja azokat a feltételeket, amelyek mellett a tagállamok megkövetelhetik az ilyen készülékek zajkibocsátására vonatkozó tájékoztatás közzétételét, és meghatároz egy eljárást a zajszint meghatározására. Harmonizálási célokhoz a zajkibocsátásoknak szerepelniük kell a környezeti teljesítmény integrált kiértékelésében. Mivel ez az irányelv előír ilyen integrált megközelítést, a 86/594/EGK irányelvet hatályon kívül kell helyezni.

[23] HL L 344. szám, 1986.12.06., 24. o.

(20) Az ennek az irányelvnek a végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i, 1999/468/EK tanácsi határozattal [24] összhangban kell elfogadni.

[24] HL L 184. szám, 1999.07.17., 23. o.

(21) A tagállamoknak kell meghatározniuk azokat a büntetéseket, amelyeket az ennek az irányelvnek az alapján elfogadott, nemzetközi rendelkezések megsértése esetén kell alkalmazni. Ezeknek a büntetéseknek hatékonyaknak, arányosaknak és visszatartó erejűeknek kell lenniük.

(22) Mivel a javasolt intézkedés céljait, nevezetesen, a belső piac működésének biztosítását, annak megkövetelésével, hogy a termékek megfelelő szintű környezeti teljesítményt érjenek el, a tagállamok egyedül intézkedve nem érhetik el megfelelően, és ebből következően, az intézkedések léptéke és hatásai miatt jobban elérhetők közösségi szinten, a Közösség intézkedéseket fogadhat el a szubszidaritás elvével összhangban úgy, ahogyan ezt a Szerződés 5. cikke meghatározza. Az ebben a cikkben megállapított arányosság elvével összhangban, ez az irányelv nem megy túl azon a határon, ami ezeknek a céloknak az eléréséhez szükséges,

ELFOGADTA EZT AZ IRÁNYELVET:

1. cikk

Az irányelv tárgya és alkalmazási területe

1. Ez az irányelv keretet határoz meg a terméktervezésben és fejlesztésben a környezeti szempontok beépítéséhez a belső piacon belül, az energiát felhasználó termékek szabad mozgásának biztosítására.

2. Megadja azoknak a követelményeknek a meghatározását, amelyeket a végrehajtási intézkedések hatálya alá tartozó, energiát felhasználó termékeknek ki kell elégíteniük, hogy forgalomba hozhatók legyenek. Hozzájárul a fenntartható fejlődéshez az energiaellátás biztonságának növelésével, és magas szintű környezetvédelemre való törekvéssel.

3. Ez az irányelv nem vonatkozik személyek vagy áruk belföldi, tengeri és légi szállítóeszközeire.

2. cikk

Meghatározások

Ennek az irányelvnek az alkalmazásában a következő meghatározásokat kell alkalmazni:

(1) ,Energia-felhasználó termék (Energy-using Product, EuP)" a tervezett működéshez energia-beviteltől (villamos energia, fosszilis és megújítható üzemanyagok) függő terméket és az ilyen energia termelésére, átvitelére és mérésére szolgáló termékeket jelent, azokat az alkatrészeket is beleértve, amelyeket EuP-be való beépítésre terveztek, és amelyeket egyedi alkatrészekként hoznak forgalomba a végfelhasználók számára, és amelyek környezeti teljesítménye függetlenül kiértékelhető;

(2) Az ,alkatrészek és részegységek" olyan, az EuP-be való beépítésre tervezett alkatrészeket jelentik, amelyeket nem egyedi alkatrészekként hoznak forgalomba a végfelhasználók számára, vagy amelyek környezeti teljesítménye önállóan nem értékelhető ki;

(3) A ,végrehajtási intézkedések" az ennek az irányelvnek az alapján elfogadott olyan intézkedéseket jelentik, amelyek a meghatározott EuP-khez vagy annak környezeti szempontjaihoz az ebben az irányelvben foglalt cél eléréséhez szükséges, öko-tervezési követelményeket állapítja meg;

(4) ,Forgalomba hozatal" valamely EuP-nek első alkalommal történő közösségi piacra dobását jelenti, melynek célja a Közösségen belüli elosztása vagy használata akár ellenszolgáltatásért, akár díjmentesen;

(5) ,Gyártó" valamely EuP saját neve vagy védjegye alatti forgalomba hozása vagy saját használata szempontjából ennek az irányelvnek való megfelelésért felelős valamilyen természetes vagy jogi személyt jelent;

(6) ,Felhatalmazott képviselő" a Közösségben letelepedett bármilyen természetes vagy jogi személyt jelent, aki a gyártó kifejezett megbízásával, a gyártó nevében eljár, és akihez a Közösségben lévő hatóságok és testületek fordulhatnak a gyártó helyett a gyártónak az ebben az irányelvben foglalt kötelezettségei tekintetében;

(7) ,Anyagok" alapanyagokat, félkész termékeket és kiegészítő anyagokat jelent;

(8) ,Terméktervezés" azoknak a folyamatoknak a sorát jelenti, amelyek a termék által kielégítendő törvényes, műszaki, biztonsági, működési, piaci vagy egyéb követelményeket valamely EuP műszaki leírásává alakítják át;

(9) ,Környezetvédelmi szempont" valamely EuP olyan elemét vagy funkcióját jelenti, mely kölcsönhatásba léphet a környezettel;

(10) ,Környezeti hatás" minden olyan káros környezetváltozást jelent, mely teljes egészében vagy részben EuP-kből származik;

(11) ,Életciklus" valamely EuP-nek a tervezésétől a végleges lerakásáig (ártalmatlanításáig) tartó, egymást követő és egymáshoz kapcsolódó szakaszait jelenti;

(12) ,Élettartam vége" olyan EuP állapotát jelenti, amely már elérte az első használatának végét;

(13) ,Újrahasználat" minden olyan műveletet jelent, amellyel valamely EuP-t vagy annak alkatrészeit, miután már elérte az első használatuk végét, ugyanarra a célra használják, mint amelyhez tervezték, beleértve az olyan EuP folytatódó használatát is, amelyet visszavittek gyűjtőhelyekre, elosztó kereskedőkhöz, anyagában hasznosító vállalkozásokhoz vagy gyártókhoz, valamint valamely EuP felújítást követő újrahasználatát jelenti;

(14) ,Anyagában történő hasznosítás (újrafeldolgozás)" hulladék anyagok termelési folyamatban való újrafeldolgozását jelenti az eredeti céllal vagy más célokkal való használathoz, de az energiavisszanyerés kivételével. Az energiavisszanyerés más hulladékkal vagy más hulladék nélkül, de hővisszanyeréssel, a közvetlen elégetésen keresztüli energiatermelési módszerként való éghető hulladék használatot jelent;

(15) ,Hasznosítás (visszanyerés)" a 75/442/EGK tanácsi irányelv [25] II. B. mellékletében meghatározott, bármely alkalmazható műveletet jelenti;

[25] HL L 194. szám,1975.07.25., 39. o.

(16) ,Hulladék" a 75/442/EGK irányelv I. mellékletében ismertetett kategóriákba tartozó minden anyagot vagy tárgyat jelent, amit a tulajdonosa kidob, vagy kidobni tervez, vagy amelyet ki kell dobni;

(17) ,Ökológiai profil" az EuP-hoz alkalmazandó végrehajtási intézkedéssel összhangban, valamely EuP-hoz a teljes életciklusa során tartozó inputok és outputok leírását jelenti, beleértve, ahol szükséges, az alapanyagokat, félkész termékeket, emissziókat és hulladékot is, amelyek a környezeti hatása szempontjából lényegesek, és mérhető fizikai mennyiségekben vannak kifejezve;

(18) Valamely EuP ,környezeti teljesítménye" a gyártó részéről az EuP környezeti szempontjainak kezelési eredményeit jelenti úgy, ahogyan az az ökológiai profiljában tükröződik;

(19) A ,környezeti teljesítmény javítása" valamely EuP teljes környezeti teljesítményének javítási folyamatát jelenti, egymást követő generációkon keresztül, jóllehet, nem szükségképpen egyidejűleg a termék minden környezeti szempontja tekintetében;

(20) Az ,öko-tervezés" a környezeti szempontok szisztematikus beépítését jelenti a terméktervezésbe, melynek célja az EuP környezeti teljesítményének javítása a teljes életciklusán keresztül;

(21) Az ,öko-tervezési követelmény" valamely EuP-vel vagy valamely EuP tervezésével kapcsolatban minden olyan követelményt jelent, amelyet a környezeti teljesítménye javítására terveztek, vagy valamely EuP környezeti szempontjaival kapcsolatos információk megadására vonatkozó minden követelményt jelent;

(22) ,Általános öko-tervezési követelmény" az ökológiai profilon, mint egészen, alapuló és speciális környezeti szempontokra határértékeket meg nem határozó minden öko-tervezési követelményt jelent;

(23) ,Speciális öko-tervezési követelmény" valamely EuP adott környezeti szempontjára vonatkozó, mennyiségileg megállapított és mérhető öko-tervezési követelményt jelent, ilyen például a használat alatti energiafogyasztás, adott kimeneti teljesítményegységre számítva;

(24) ,Harmonizált szabvány" a 98/34/EK irányelvben megállapított eljárásoknak megfelelően, valamely európai követelmény - melynek betartása nem kötelező - kidolgozásához a Bizottságtól kapott megbízás alapján, egy elismert szabványügyi testület által elfogadott műszaki leírást jelenti.

3. cikk

Forgalomba hozás és üzembe helyezés

A tagállamok megtesznek minden megfelelő intézkedést annak biztosításáért, hogy a végrehajtási intézkedések hatálya alá tartozó EuP csak akkor legyen forgalomba hozható és üzembe helyezhető, ha megfelel ezeknek az intézkedéseknek.

4. cikk

Megfelelőség megjelölés és megfelelőségi nyilatkozat

1. Mielőtt valamely, a végrehajtási intézkedések hatálya alá tartozó EuP-t forgalomba helyeznének, fel kell tüntetni a CE megfelelőségi jelölést, és ki kell adni egy megfelelőségi nyilatkozatot, amellyel a gyártó vagy felhatalmazott képviselője biztosítja, és amelyben nyilatkozik arról, hogy az EuP megfelel az alkalmazandó végrehajtási intézkedés minden lényeges rendelkezésének.

2. A CE megfelelőség jelölés a ,CE" kezdőbetűkből áll, úgy, ahogyan a III. mellékletben látható.

3. A megfelelőségi nyilatkozat a VI. mellékletben előírt elemeket tartalmazza.

4. Tilos az EuP-n olyan megjelölések elhelyezése, amelyek valószínűleg félrevezetik a felhasználókat a CE megfelelőségi jelzés jelentése vagy formája tekintetében.

5. A tagállamok megkövetelhetik, hogy az I. melléklet 2. része 3. bekezdése (n) pontjának alapján megadandó információk a saját hivatalos nyelvükön (nyelveiken) jelenjenek meg, amikor az EuP a végfelhasználóhoz érkezik. A tagállamok ennek egy vagy több egyéb hivatalos közösségi nyelven való megadását is engedélyezhetik.

Az első albekezdés alkalmazásakor, a tagállamok különösen a következőket veszik figyelembe:

(a) megadható-e a tájékoztatás harmonizált szimbólumokkal vagy elismert kódokkal, vagy más intézkedésekkel, vagy sem;

(b) az EuP előrelátható felhasználói típusát és annak az információnak a jellegét, amit meg kell adni.

5. cikk

Szabad mozgás

1. A tagállamok nem állítanak semmilyen akadályt a forgalomba hozás és/vagy üzembe helyezés útjába a területükön belül olyan EuP öko-tervezési követelmények alapján, mely megfelel az alkalmazandó végrehajtási intézkedés minden lényeges rendelkezésének, és viseli a CE megfelelőségi jelzést a 4. cikkel összhangban.

2. A tagállamok nem akadályozzák meg az olyan EuP bemutatását, például vásárokon, kiállításokon és bemutatókon, amelyek nem felelnek meg az alkalmazandó végrehajtási intézkedés rendelkezéseinek, feltéve, hogy egy látható jelzés világosan jelzi a nem megfelelőségüket, és azt a tényt, hogy nem értékesíthetők, amíg meg nem felelnek a követelményeknek.

6. cikk

Forgalomba hozás korlátozása

1. Ahol egy tagállam meggyőződik arról, hogy valamely EuP - mely viseli a 4. cikkben említett CE megfelelőségi jelzést, és amelyet a tervezett használatával összhangban használnak - nem felel meg az alkalmazandó végrehajtási intézkedés minden lényeges rendelkezésének, és/vagy hogy a CE megfelelőségi jelzést jogtalanul tüntették fel, a gyártónak vagy a felhatalmazott képviselőjének kötelessége az EuP-t módosítani úgy, hogy megfeleljen az alkalmazandó végrehajtási intézkedés rendelkezéseinek és/vagy a CE megfelelőségi jelzésre vonatkozó követelményeknek, és meg kell szüntetnie a jogsértést a tagállam által előírt feltételek mellett.

Ahol a nem megfelelés nem szűnik meg, a tagállam korlátozza vagy megtiltja a kérdéses EuP forgalomba hozatalát, vagy gondoskodik a piacról a termék visszavonásáról.

2. Valamely tagállamnak az ezen irányelv alapján hozott minden határozatában, mely korlátozza valamely EuP forgalomba hozását és/vagy üzembe helyezését, közölnie kell a pontos okokat, amelyen alapul.

Az ilyen határozatról haladéktalanul értesíteni kell az érintett felet, akit ezzel egyidejűleg tájékoztatni kell az érintett tagállamban hatályban lévő jogszabályok alapján rendelkezésre álló jogorvoslatokról, és az ilyen jogorvoslatokhoz tartozó határidőkről.

3. A tagállamok azonnal tájékoztatják a Bizottságot, és a többi tagállamot az 1. bekezdésben említett minden intézkedésről, jelezve azok okait és különösen azt a tényt, hogy a nem megfelelőség a következik miatt van-e vagy sem:

(a) az alkalmazandó végrehajtási intézkedés követelményei kielégítésének elmulasztása;

(b) a 9. cikk (2) bekezdésében említett harmonizált szabványok nem megfelelő alkalmazása;

(c) a 9 cikk (2) bekezdésében említett harmonizált szabványokban lévő hiányosságok.

4. A Bizottság haladéktalanul konzultációs kezdeményez az érintett felekkel és műszaki tanácsot kérhet független külső szakértőktől.

Ahol a konzultációt követően a Bizottság úgy tekinti, hogy az intézkedés indokolt, azonnal tájékoztatja erről a kezdeményező tagállamot és a többi tagállamot.

Ahol a Bizottság úgy tekinti, hogy az intézkedés nem indokolt, azonnal tájékoztatja erről a tagállamokat..

5. Ahol az ennek a cikknek az (1) bekezdése első albekezdésében említett határozat a harmonizált szabványokban előforduló hiányosságon alapul, a Bizottság azonnal elindítja a 9. cikk (2), (3) és (4) bekezdésében meghatározott eljárást. A Bizottság ezzel egyidejűleg tájékoztatja a 14. cikk (1) bekezdésében említett bizottságot.

6. Ahol valamely EuP, amely nem felel meg az alkalmazandó végrehajtási intézkedés minden vonatkozó rendelkezésének, viseli a CE megfelelőségi jelzést, az érintett tagállam megteszi a megfelelő intézkedést a CE megfelelőségi jelzést feltűntető gyártó vagy annak felhatalmazott képviselője ellen, és erről tájékoztatja a Bizottságot és a többi tagállamot.

7. A tagállamok és a Bizottság, ahol ez indokolt, megteszik a szükséges intézkedéseket az ilyen eljárás során átadott információk tekintetében a bizalmas kezelés garantálására.

8. A tagállamok által az e cikk alapján hozott határozatokat nyilvánosságra kell hozni.

Az ilyen határozatokra vonatkozó bizottsági véleményt az Európai Unió Hivatalos Lapjában kell kihirdetni.

7. cikk

Megfelelőség értékelés

1. A végrehajtási intézkedések hatálya alá tartozó valamely EuP forgalomba hozatala előtt a gyártónak el kell végeznie az EuP-nek az alkalmazandó végrehajtási intézkedés minden vonatkozó rendelkezése szerinti megfelelőségének értékelését.

2. A megfelelőségi értékelési eljárásokat a végrehajtási intézkedések határozzák meg, és a gyártóknak választási lehetőséget kell hagyni a IV. mellékletben meghatározott belső tervezés ellenőrzés, és az V. mellékletben meghatározott környezetvédelmi vezetési rendszer között. Amikor ez kellően indokolt és arányban áll a kockázattal, a megfelelőség értékelési eljárást a 93/465/EGK határozatban leírt B, C, D, E. modulok közül kell előírni.

Ha a végrehajtási intézkedések hatálya alá tartozó valamely EuP az Európai Parlament és a Tanács 761/2001 rendeletével [26] összhangban nyilvántartásba vett szervezet tervezi, és a tervezési feladat szerepel ennek a nyilvántartásba vételnek az érvényességi körén belül, e szervezet környezetvédelmi vezetési rendszeréről feltételezni kell, hogy megfelel az ennek az irányelvnek az V. mellékletében foglalt követelményeknek.

[26] HL L 114. szám, 2001.04.24., 1. o.

Ha a végrehajtási intézkedések hatálya alá tartozó valamely EuP-t olyan környezetvédelmi vezetési rendszerrel rendelkező szervezet tervezi, mely tartalmazza a terméktervezési feladatot, és amelyet a harmonizált szabványokkal - amelyek hivatkozási számait már kihirdették az Európai Unió Hivatalos Lapjában - összhangban hajtanak végre, erről a környezetvédelmi vezetési rendszerről fel kell tételezni, hogy megfelel az V. melléklet megfelelő követelményeinek.

3. A végrehajtási intézkedések hatálya alá tartozó valamely EuP forgalomba hozása után, a gyártó vagy felhatalmazott képviselője, az utolsó EuP legyártása utáni 10 éves időtartamig megőrzi az elvégzett megfelelőség értékeléssel kapcsolatos okmányokat, és a kiadott megfelelőségi nyilatkozatokat, hogy azok rendelkezésre álljanak a tagállamok részéről történő megtekintésre.

A megfelelő okmányokat valamely tagállam illetékes hatósága kérésének átvételétől számított 10 napon belül kell elérhetővé tenni.

4. Ahol a gyártó nem a Közösségen belül telepedett le, és felhatalmazott képviselő hiányában az EuP-t a közösségi piacra vivő személy felelős annak biztosításáért, hogy a forgalomba hozott EuP megfeleljen az alkalmazandó végrehajtási intézkedés követelményeinek.

5. A 4. cikkben említett megfelelőség értékeléssel és megfelelőségi nyilatkozattal kapcsolatos okmányokat a Közösség valamelyik hivatalos nyelvén kell elkészíteni.

8. cikk

Megfelelőség vélelmezése

1. A tagállamok a 4. cikkben említett CE megfelelőségi jelzést viselő EuP-t úgy tekintik, hogy megfelel az alkalmazandó végrehajtási intézkedés vonatkozó rendelkezéseinek.

2. Arról az EuP-ről, melyhez harmonizált szabványokat - amelyek hivatkozási számait az Európai Unió Hivatalos Lapjában már kihirdették - alkalmaztak, feltételezni kell, hogy megfelel az alkalmazandó végrehajtási intézkedés minden olyan lényeges rendelkezésének, amelyre az ilyen szabványok vonatkoznak.

3. Arról az EuP-ről, amelyhez odaítélték az öko-címkét az 1980/2000/EK rendelet alapján, feltételezni kell, hogy megfelel az alkalmazandó végrehajtási intézkedés öko-tervezési követelményeinek olyan mértékben, ahogyan az öko-címke kielégíti ezeket a követelményeket.

9. cikk

Harmonizált szabványok

1. A tagállamoknak biztosítaniuk kell, hogy megfelelő intézkedések történjenek, melyek lehetővé teszik, hogy az érdekelt felek nemzeti szinten konzultációt folytathassanak a harmonizált szabványok elkészítési és figyelési folyamatáról.

2. Ahol valamely tagállam vagy a Bizottság úgy tekinti, hogy a harmonizált szabványok, amelyek alkalmazását az alkalmazandó végrehajtási intézkedés speciális rendelkezéseinek kielégítéseként tekintik, nem teljesen elégíti ki ezeket a rendelkezéseket, az érintett tagállam vagy a Bizottság tájékoztatja erről a 98/34/EK irányelv 5. cikke alapján felállított állandó bizottságot, megadva ennek okait.

A bizottság kiad egy véleményt az ügy sürgősségétől függően.

3. A bizottság véleményének figyelembevételével a Bizottság eldönti, hogy kihirdeti, nem hirdeti ki, korlátozással kihirdeti, fenntartja vagy visszavonja a hivatkozásokat az érintett harmonizált szabványokra az Európai Unió Hivatalos Lapjában.

4. A Bizottság tájékoztatja az érintett európai szabványügyi testületet, és ha szükséges, kiad egy új megbízást, melynek célja az érintett harmonizált szabványok módosítása.

10. cikk

Alkatrészekre és részegységekre vonatkozó követelmények

A végrehajtási intézkedésekkel összhangban, a tagállamok biztosítják, hogy az EuP alkatrészeinek vagy részegységeinek gyártói - a végrehajtási intézkedés hatálya alá tartozó valamely EuP-ben az alkatrészt vagy részegységet használó más gyártók kérésére - megadjanak minden információt, mely az EuP ökológiai profiljának létrehozásához szükséges.

Nevezetesen, a végrehajtási intézkedések megkövetelhetik, hogy a gyártók tájékoztatást adjanak az általuk előállított alkatrészek vagy részegységek anyag-összetételéről és energiafogyasztásáról és/vagy erőforrásairól, és ahol szükséges, a környezeti értékelések eredményeiről és/vagy azokról a referencia-esettanulmányokról, amelyek az érintett alkatrészek vagy részegységek használatával és az élettartamuk végén való kezelésével kapcsolatosak.

11. cikk

Közigazgatási együttműködés és információcsere

1. A tagállamok kijelölik az ennek az irányelvnek az alkalmazásáért felelős hatóságokat.

Ösztönzik ezeket a hatóságokat, hogy együttműködjenek egymással, és információkat szolgáltassanak egymásnak ezen irányelv alkalmazásának megkönnyítése érdekében.

A közigazgatási együttműködés és információcsere a lehető legnagyobb mértékben használja ki az elektronikus kommunikációs eszközöket, és támogatható ezzel kapcsolatos közösségi programokkal.

2. A Bizottság és a tagállamok közötti információcsere részletes jellemzőiről és szerkezetéről a 14. cikk (2) bekezdésében említett eljárással összhangban kell határozni.

12. cikk

Végrehajtási intézkedések

1. A Bizottság a 14. cikk (2) bekezdésében említett eljárásnak megfelelően, elfogadhat végrehajtási intézkedéseket a következő kritériumok alkalmazásával:

(a) az érintett EuP kiválasztására vonatkozóan:

(i) az EuP jelentős eladási vagy kereskedelmi volument képviseljen;

(ii) az EuP-nek jelentős környezeti hatása legyen;

(iii) az EuP jelentős javítási lehetőséget képviseljen a környezeti hatással kapcsolatban, anélkül, hogy ez túl nagy költséggel járna;

(iv) Figyelembe kell venni a Közösség környezeti prioritásait, ilyenek például az 1600/2002/EK határozatban foglalt prioritások.

(b) az intézkedés tartalmára vonatkozóan:

(i) a termék teljes életciklusát figyelembe kell venni;

(ii) ne legyenek jelentős hatással a termék teljesítményére, a felhasználó szempontjából;

(iii) ne legyenek káros hatással az egészségre és biztonságra;

(iv) ne legyenek jelentős negatív hatással a fogyasztókra, különösen az anyagi megterhelés és a termék életciklus költsége tekintetében;

(v) nem szabad jelentős negatív hatással lenniük a gyártók versenyképességére, beleértve a Közösségen kívüli piacokon is.

2. A végrehajtási intézkedések általános öko-tervezési követelményeket határoznak meg az I. melléklettel összhangban és/vagy speciális öko-tervezési követelményeket határoznak meg a II. melléklettel összhangban.

Speciális öko-tervezési követelményeket kell bevezetni a kiválasztott, jelentős környezeti hatású környezeti szempontokhoz.

3. A végrehajtási intézkedések tartalmazzák a VII. mellékletben felsorolt elemeket.

13. cikk

Meglévő végrehajtási intézkedések

Ennek az irányelvnek az értelmében a 92/42/EGK, 96/57/EK és 2000/55/EK irányelvet a használat alatti energiahatékonyság tekintetében háztartási melegvizes kazánokra, háztartási hűtőkészülékekre és fénycső előtétekre vonatkozó végrehajtási intézkedéseknek kell tekinteni.

14. cikk

Bizottság

1. A Bizottságot egy bizottság - a továbbiakban a ,bizottság" - segíti, amely a tagállamok képviselőiből áll és elnöke a Bizottság képviselője.

2. Ahol erre a bekezdésre történik hivatkozás, az 1999/468/EK határozat 5. és 7. cikke alkalmazandó tekintettel annak 8. cikkében foglalt rendelkezésekre.

Az 1999/468/EK határozat 5 cikke (6) bekezdésében említett időtartam 3 hónap.

3. A bizottság elfogadja az eljárási szabályzatát.

15. cikk

Büntetések

A tagállamok meghatározzák azokra a büntetésekre vonatkozó szabályokat, amelyek az ennek az irányelvnek az alapján elfogadott nemzeti rendelkezések megszegőihez alkalmazandók, és minden intézkedést megtesznek, mely e szabályok végrehajtásának biztosításához szükséges. Az előírt büntetéseknek hatékonyaknak, arányosaknak és visszatartó erejűeknek kell lenniük. A tagállamok legkésőbb a 18. cikk első albekezdésében említett napig értesítik a Bizottságot ezekről a rendelkezésekről, és haladéktalanul értesítik a Bizottságot az ezekre a rendelkezésekre hatással lévő minden későbbi módosításról.

16. cikk

Módosítás

A 92/42/EGK irányelv a következőképpen módosul:

(1) A 6. cikket el kell hagyni.

(2) Az I. melléklet 2. szakaszát el kell hagyni.

17. cikk

Hatályon kívül helyezések

A 78/170/EK és 86/594/EGK irányelv hatályát veszti.

18. cikkely

Átültetés

1. A tagállamok legkésőbb 2005. december 31-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezés szövegét, valamint az azokat és ezen irányelv közötti megfelelést bemutató táblázatot haladéktalanul közlik a Bizottsággal.

Ezeket a rendelkezéseket 2006. július 1-jétől kell alkalmazni.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

19. cikk

Hatálybalépés

Ez az irányelv az Európai Unió Hivatalos Lapjában való kihirdetését követő 20. napon lép hatályba.

20. cikk

Címzettek

Ennek az irányelvnek a tagállamok a címzettjei.

Kelt Brüsszelben, ......-án/-én.

az Európai Parlament részéről a Tanács részéről

az elnök az elnök

I. MELLÉKLET: (a 12. cikk (3) bekezdése említi)

Általános öko-tervezési követelmények meghatározásának módszere

A 12. cikk (3) bekezdése alapján öko-tervezési követelményeket megállapító végrehajtási intézkedéseknek tartalmazniuk kell a következő rendelkezéseket a végrehajtási intézkedés hatálya alá tartozó EuP-hez megfelelően.

1. Rész. Általános rendelkezések

1. Az EuP gyártóinak végre kell hajtaniuk egy reprezentatív EuP modell környezeti szempontjainak a modell teljes életciklusán keresztüli értékelését a szokásos körülményekre és a használat céljaira vonatkozó valós feltételezések alapján.

Ennek az értékelésnek alapján a gyártók meghatározzák egy reprezentatív EuP modell ökológiai profilját. Ennek a profilnak a környezeti szempontból lényeges termékjellemzőkön és a termék teljes életciklusán keresztül előforduló - mérhető fizikai mennyiségekben kifejezett - inputokon / outputokon kell alapulnia.

Az értékelésnek azokra a tényezőkre kell koncentrálnia, és azoknak kell elsőbbséget biztosítania, amelyek jelentős mértékben befolyásolhatók a terméktervezés során.

2. A gyártónak ezt az értékelést alternatív tervezési megoldások kiértékelésére kell használnia azzal a céllal, hogy javulást érjen el a termék környezeti teljesítményében az öko-tervezés területén a tudomány jelenlegi színvonalának figyelembevételével.

Egy adott tervezési megoldás kiválasztásának elfogadható egyensúlyt kell elérnie a különböző környezeti szempontok között, és a környezeti szempontok és más lényeges szempontok - ilyenek például a biztonság és egészség, működőképességre vonatkozó műszaki követelmények, minőség és teljesítmény, valamint gazdasági szempontok, beleértve a gyártási költségeket és értékesíthetőséget is - között minden lényeges jogszabály betartása mellett.

Ez EuP tervezési folyamatának különösen az ennek a mellékletnek a 2. részében foglalt elemek közül választott elemeket kell tartalmaznia.

A lényeges öko-tervezési paraméterek a végrehajtási intézkedésben kerülnek meghatározásra.

2. Rész. Öko-tervezési paraméterek EuP-hez

2.1 Az ennek a mellékletnek az 1. részében leírt értékelésnek, a végrehajtási intézkedéssel összhangban, a termék életciklusának következő fázisaival kell foglalkoznia, amennyiben azok kapcsolatban vannak a terméktervezéssel:

(a) alapanyag-beszerzés

(b) gyártás

(c) csomagolás, szállítás és elosztás

(d) telepítés, beszerelés és karbantartás

(e) használat

(f) élettartam vége.

2.2 Minden egyes fázis esetében a következő környezeti szempontokat kell kiértékelni, ahol azok lényegesek:

(a) számított anyag, energia és más erőforrás - például édesvíz - fogyasztása

(b) várható kibocsátások levegőbe, vízbe vagy talajba

(c) várható szennyezés fizikai hatásokon - például zaj, rezgés, sugárzás, elektromágneses terek - keresztül

(d) várható hulladékanyag-termelés

(e) anyagok és/vagy energia újrahasználatának, anyagában történő hasznosításának és visszanyerésének lehetőségei, a WEEE-ről szóló, 2002/96/EK irányelv figyelembevételével.

2.3 Különösen a következő paramétereket kell használni, szükség szerint, és másokkal kiegészíteni, ahol szükséges, az előző bekezdésekben említett környezeti szempontok tekintetében a javítási lehetőségének kiértékeléséhez:

(a) A termék tömege és térfogata

(b) az anyagában történő hasznosítási tevékenységekből kiadott anyagok használata

(c) energiafogyasztás a teljes életcikluson keresztül

(d) a 67/548/EGK irányelv [27] szerint az egészségre és/vagy a környezetre károsként besorolt anyagok használata, és a speciális anyagok forgalomba hozataláról és használatáról szóló jogszabályok, ilyenek például a 76/769/EGK [28] vagy 2002/95/EK, figyelembevétele.

[27] HL L 196. szám, 1967.08.16., 1-5. o.

[28] HL L 262. szám, 1976.09.27., 201-203. o.

(e) a megfelelő használathoz és karbantartáshoz szükséges fogyóanyagok mennyisége és jellege

(f) újrahasználat és anyagában történő hasznosítás könnyűsége a következőkön keresztül kifejezve: felhasznált anyagok és alkatrészek száma, szabványos alkatrészek használata, szétszereléshez szükséges idő, szétszereléshez szükséges szerszámok bonyolultsága, alkatrész- és anyagkódolási szabványok használata újrahasználathoz, és anyagában történő hasznosításhoz alkalmas alkatrészek és anyagok azonosításához (műanyag alkatrészek ISO szerinti megjelölését is beleértve), könnyen újrafeldolgozható anyagok használata, értékes és más újrafeldolgozható (anyagában hasznosítható) alkatrészekhez és anyagokhoz való könnyű hozzáférés; veszélyes anyagokat tartalmazó alkatrészekhez és anyagokhoz való könnyű hozzáférés

(g) használt alkatrészek beépítése

(h) az alkatrészek és a teljes készülékek újrahasználata és újrafeldolgozása szempontjából hátrányos műszaki megoldások elkerülése

(i) a következőkkel kifejezett élettartam meghosszabbítása: legrövidebb garantált élettartam, az a legrövidebb idő, ameddig kaphatók tartalék alkatrészek, modularitás, továbbfejleszthetőség, javíthatóság

(j) termelt hulladékmennyiségek és termelt veszélyes hulladékmennyiségek

(k) kibocsátások a levegőbe (üvegházhatást okozó gázok, savasító szerek, illékony szerves vegyületek, ózonlebontó anyagok, környezetben tartósan megmaradó szerves szennyező anyagok, nehézfémek, finom részecskék és lebegő por) a nem közúti mozgó gépekbe és berendezésekbe szánt belsőégésű motorok gáz- és szilárd halmazállapotú szennyező anyag-kibocsátása elleni intézkedésekre vonatkozó, 97/68/EK irányelv [29] sérelme nélkül

[29] HL L 59. szám, 1998.02.27., 1. o.

(l) kibocsátások vízbe (nehézfémek, az oxigénmérlegre káros hatással lévő anyagok, a környezetben tartósan megmaradó szerves szennyező anyagok)

(m) kibocsátások talajba (különösen a termékek használati fázisa során veszélyes anyagok szivárgása és kifolyása, valamint hulladékként való lerakáskor a kioldási lehetőség)

(n) olyan információk, amelyek hatással lehetnek arra a módra, ahogyan az EuP-t a gyártótól eltérő felek kezelik, használják vagy újrafeldolgozzák, beleértve a következőket is, ahol szükséges

- a gyártási folyamatra vonatkozó utasítások

- a fogyasztók tájékoztatása valamely termék lényeges környezeti jellemzőiről és teljesítményéről, mely kísérje a terméket a forgalomba hozatalakor, hogy a fogyasztó összehasonlíthassa a termékeknek ezeket a szempontjait

- a fogyasztóknak / felhasználónak szóló utasítások arra vonatkozóan, hogyan kell telepíteni, használni és karbantartani a terméket, hogy a legkisebb legyen a környezetre gyakorolt hatása, és hogy biztosítva legyen az optimális várt élettartam, valamint hogyan kell visszajuttatni a terméket az élettartama végén

- tájékoztatás az élettartam végén a szétszerelésre, újrafeldolgozásra vagy lerakásra vonatkozó kezelési lehetőségekről. Ahol lehetséges, az alapvető tájékoztatás legyen megtalálható magán a terméken.

Ennek a tájékoztatásnak figyelembe kell vennie más közösségi jogszabályok - ilyenek például a WEEE-ről szóló, 2002/96/EK irányelv - szerinti kötelezettségeket.

II. MELLÉKLET

Specifikus öko-tervezési követelmények szintjének megállapítási módszere

(a 12. cikk (3) bekezdése említi)

A specifikus öko-tervezési követelmények célja a termék kiválasztott környezeti szempontjának javítása. Ezek valamely adott erőforrás csökkentett felhasználására vonatkozó követelmények alakjában jelenhetnek meg, ilyenek például az életciklus különböző szakaszaiban az ilyen erőforrás használatára vonatkozó határok, szükség szerint (például a használati fázisban a vízfogyasztásra vagy a termékbe beépített adott anyag mennyiségeire, vagy a minimálisan szükséges, újrafeldolgozott anyagmennyiségekre megadott határok).

Adott EuP esetében valamely specifikus öko-tervezési követelmény szintjét a következőképpen kell megállapítani:

1. Egy műszaki és gazdasági elemzés kiválaszt néhány reprezentatív modellt a kérdéses EuP-nek a piacon lévő modelljei közül, és meghatározza a termék környezeti teljesítményének javításához rendelkezésre álló műszaki alternatívákat az alternatívák gazdasági megvalósíthatóságának szem előtt tartásával, és a fogyasztók számára a teljesítmény vagy hasznosság jelentős mértékű csökkenésének elkerülésével.

Ennek az elemzésnek az alapján, és a gazdasági, és műszaki megvalósíthatóságot, valamint a javítási, tökéletesítési lehetőséget figyelembe véve, konkrét intézkedéseket kell tenni, melynek célja a termék környezeti hatásának csökkentése.

A reprezentatív EuP modellek esetében, a használat alatti energiafogyasztásra vonatkozóan, az energia-hatásfok vagy fogyasztás szintjét arra törekedve kell megállapítani, hogy a végfelhasználók számára a legkisebb legyen az életciklus-költség. Az életciklus-költség elemzésének módszer az EuP-hez 5%-os, valós leszámítolási kamatlábat és valószerű élettartamot használ; ez a vásárlási árban (az ipari költségek változásaiból származó) és az üzemeltetési költségekben előforduló változások - melyek a műszaki továbbfejlesztési alternatívák különböző szintjeiből származnak - összegén alapul a megvizsgált reprezentatív EuP modellek teljes élettartamának figyelembevételével. Az üzemeltetési költségek elsősorban az energiafogyasztást és a más erőforrások járulékos költségeit (ilyenek például a víz vagy tisztítószer) ölelik fel.

Végre kell hajtani a lényeges elemekre (ilyenek például az energia vagy más erőforrás ára, alapanyag költsége, vagy termelési költség, leszámítolási kamatlábak) kiterjedő érzékenység elemzést, és ahol szükséges, figyelembe kell venni a külső környezeti költségeket annak ellenőrzésére, hogy léteznek-e jelentős változások, és hogy mennyire megalapozottak az általános következtetések. A követelményt ennek megfelelően kell átalakítani.

Hasonló metodika alkalmazható más erőforrásokhoz is, például a vízhez.

2. A specifikus öko-tervezési követelmény szintje más közösségi intézkedések - beleértve az EU öko-címkéről szóló 1980/2000 rendeletet, az erőforrások fenntartható felhasználásának és az újrafeldolgozásnak küszöbön álló, tematikus stratégiáit, a háztartási készülékek energia-címkézéséről szóló, 92/75/EGK irányelvet, és az irodai berendezések energia-címkézéséről szóló, 2422/2001/EK rendeletet is - keretén belül rendelkezésre álló bizonyíték használatával állapítható meg.

A világ más részeiben alkalmazott, már meglévő programokból rendelkezésre álló bizonyíték felhasználható az olyan EuP specifikus öko-tervezési követelményeinek megállapítására, amely az EU gazdasági partnereivel folytatott árukereskedelem tárgyát képezi.

3. Elvben valamely specifikus öko-tervezési követelmény megállapítása nem járhat azzal a következménnyel, hogy a gyártók szabadalmazott technológia használatára kényszerülnek. Amikor a követelményből az következne, hogy a jelenleg gyártott modellek jelentős részét ki kellene vonni a piacról, a követelmény hatályba lépési napjánál figyelembe kell venni a termék áttervezési ciklusát.

III. MELLÉKLET

CE megfelelőségi jelzés

(A 4. cikk (2) bekezdése említi)

>REFERENCE TO A GRAPHIC>

A CE megfelelőségi jelzésnek legalább 5 mm magasnak kell lennie. Ha kicsinyítik vagy nagyítják a CE megfelelőségi jelzést, be kell tartani a fenti, beosztásokkal ellátott rajzban megadott arányokat.

A CE megfelelőségi jelzést fel kell tüntetni az EuP-n. Ahol ez nem lehetséges, a csomagoláson és a kísérő okmányokon kell feltűntetni.

IV. MELLÉKLET

Belső tervezés ellenőrzés

(A 7. cikkben említett)

1. Ez a modell azt az eljárást írja le, amellyel a gyártó vagy a felhatalmazott képviselője - aki az ennek a mellékletnek a 2. szakaszában megállapított kötelezettségeket végrehajtja - biztosítja, és nyilatkozik arról, hogy az EuP kielégíti az alkalmazandó végrehajtási intézkedés lényeges rendelkezéseit. A gyártónak vagy felhatalmazott képviselőjének az EuP minden egyes tételén fel kell tűntetnie a 4. cikkben meghatározott CE megfelelőségi jelzést, és ki kell állítania egy írásbeli megfelelőségi nyilatkozatot. A megfelelőségi nyilatkozat kiterjedhet egy vagy több termékre, és a gyártónak kell megőriznie.

2. A gyártónak össze kell állítania egy műszaki dokumentációkat tartalmazó dossziét, mely lehetővé teszi az EuP megfelelőségének kiértékelését az alkalmazandó végrehajtási intézkedés követelményeivel összevetve.

A dokumentációnak különösen a következő kell tartalmaznia:

a) az EuP és tervezett használatának általános leírása,

b) a gyártó által végrehajtott, erre vonatkozó, környezetvédelmi szempontú értékelési vizsgálatok eredményei és/vagy hivatkozások azokra a környezetvédelmi szempontú értékelési szakirodalmakra vagy esettanulmányokra, amelyeket a gyártó felhasznált a terméktervezési megoldások meghatározásában,

c) a termék ökológiai profilja,

d) a terméktervezés részletes leírásának a termék környezetvédelmi tervezési szempontjaival kapcsolatban lévő elemei,

e) a 9. cikkben említett megfelelő okmányok jegyzéke, teljes egészében vagy részben, és az alkalmazandó végrehajtási intézkedés követelményeinek kielégítéséhez alkalmazott megoldások leírása ott, ahol nem alkalmazták a 9. cikkben említett okmányokat, vagy ahol ezek az okmányok nem fedik le teljesen az alkalmazandó végrehajtási intézkedés követelményeit,

f) az I. melléklet 2.3 (n) részében előírt követelményekkel összhangban meghatározott, a termék környezetvédelmi tervezési szempontjaira vonatkozó tájékoztatás egy példánya,

g) az öko-tervezési követelmények elvégzett méréseinek eredményei e mérések megfelelőségének - az alkalmazandó végrehajtási intézkedésben megállapított öko-tervezési követelményekkel összehasonlítva - részleteivel együtt.

3. A gyártónak minden intézkedést meg kell tennie, mely szükséges annak biztosításához, hogy a terméket a 2. szakaszban említett tervezési részletes előírásokkal és a rá vonatkozó intézkedés követelményeivel összhangban gyártsák.

V. MELLÉKLET

Környezetvédelmi vezetési rendszer

(A 7. cikkben említett)

1. Ez a modul azt az eljárást írja le, amellyel a gyártó, aki teljesíti ennek az A. mellékletnek a 2. szakaszában foglalt kötelezettséget, biztosítja és nyilatkozik arról, hogy az EuP kielégíti az alkalmazandó végrehajtási intézkedés követelményeit. A gyártónak vagy felhatalmazott képviselőjének az EuP minden egyes tételén fel kell tűntetnie a 4. cikkben meghatározott CE megfelelőségi jelzést, és meg kell fogalmaznia egy írásbeli megfelelőségi nyilatkozatot. A megfelelőségi nyilatkozat egy vagy több termékre terjedhet ki, és ezt a gyártónak kell őriznie.

2. A gyártónak meg kell valósítania az e melléklet 3. szakaszában előírt környezetvédelmi vezetési rendszer elemeket.

3. Környezetvédelmi vezetési rendszer (Environmental management system, EMS)

Ez a szakasz meghatározza a környezetvédelmi vezetési rendszer elemeket és azokat az eljárásokat, amelyek a termékek környezeti teljesítményének javításához szükségesek, hogy biztosítva legyen, hogy az EuP megfeleljen az alkalmazandó végrehajtási intézkedés követelményeinek.

3.1. A környezetvédelmi termékteljesítmény-politika

A gyártónak képesnek kell lennie arra, hogy javulást mutasson az általános környezetvédelmi termékteljesítményben, és biztosítania kell egy keretet környezetvédelmi termékteljesítmény-célok és -jelzők megállapításához és felülvizsgálatához a végrehajtási intézkedés követelményeinek figyelembevételével.

Szisztematikus és szabályos módon, írásbeli eljárások és utasítások alakjában, dokumentálni kell minden rendelkezést, amelyet a gyártó alkalmazott a tervezésen és gyártáson keresztül a termék ökológiai profiljának meghatározásához és javításához.

Ezeknek különösen a következők megfelelő leírását kell tartalmazniuk:

- a termékek jelentős környezeti szempontjait és hatásait, és a jellegük magyarázatát,

- a környezetvédelmi termékteljesítmény-célokat és -jelzőket, és a megvalósításukkal és fenntartásukkal kapcsolatos erőforrások szervezeti felépítését, a velük kapcsolatos kötelezettségeket, az irányítási felhatalmazásokat, és a felosztásukat,

- a gyártás után a környezeti teljesítmény jelzőkkel való összevetéssel a termékteljesítmény igazolására végrehajtandó ellenőrzéseket és vizsgálatokat,

- a szükséges dokumentáció ellenőrzéséhez és naprakész állapotban tartásának biztosításához alkalmazott eljárásokat,

- a környezetvédelmi vezetési rendszer megvalósításának és hatékonyságának igazolási módszerét.

3.2. Tervezés

A gyártónak be kell vezetnie és fenn kell tartania

a) eljárásokat a termék ökológiai profiljának megállapításához

b) környezetvédelmi termékteljesítmény-célokat és -jelzőket, melyek technológiai alternatívákat vizsgálnak műszaki és gazdasági követelmények figyelembevételével

c) egy programot ezeknek a céloknak az elérésére.

3.3 Végrehajtás

a) meg kell határozni és dokumentálni kell a kötelezettségeket és felhatalmazásokat hatékony környezetvédelmi termékteljesítmény biztosítására, és jelentést kell készíteni a működéséről felülvizsgálat és továbbfejlesztés érdekében

b) okmányokat kell elkészíteni, melyek jelzik a megvalósított terv ellenőrzési és igazolási módszereket, és a termék tervezésekor alkalmazott folyamatokat és szisztematikus intézkedéseket

c) a végrehajtott öko-tervezési követelmények méréseinek eredményeit - az alkalmazandó megvalósítási intézkedésben meghatározott öko-tervezési követelményekkel összehasonlítva, ezen mérések megfelelőségének részleteit is beleértve - leíró okmányokat kell készíteni;

d) a gyártónak részletes leírásokat kell készítenie név szerint jelezve, azokat a szabványokat, amelyeket alkalmazott; ahol a 9. cikkben említett szabványokat nem alkalmazzák, vagy ahol azok nem fedik le teljesen a lényeges végrehajtási intézkedés követelményeit, meg kell adni a megfelelőség biztosításához alkalmazott eszközöket

e) a gyártónak meg kell határoznia és nyilvántartásban kell őriznie a környezetvédelmi vezetési rendszer alapelemeit leíró információkat, és a valamennyi szükséges okmány ellenőrzéséhez alkalmazott eljárásokat.

3.4 Ellenőrzési és helyesbítési tevékenység

a) a gyártónak be kell vezetnie és életben kell tartania a nem megfelelőség vizsgálatára és kezelésére szolgáló eljárásokat, és a dokumentált eljárásokba be kell építenie a helyesbítő tevékenységből származó változtatásokat

b) a gyártónak legalább 3 évenként teljes belső környezetvédelmi vezetési rendszer felülvizsgálatot kell végrehajtania.

VI. MELLÉKLET

Megfelelőségi nyilatkozat

(A 4. cikk (3) bekezdése említi)

Az EK megfelelőségi nyilatkozatnak legalább a következő részleteket kell tartalmaznia:

1. A gyártó vagy felhatalmazott képviselőjének neve és címe;

2. A modell egyértelmű azonosításához elegendő leírás;

3. Ahol szükséges, az alkalmazott harmonizált szabványokra való hivatkozások;

4. Ahol szükséges, a felhasznált egyéb műszaki szabványok és leírások;

5. Ahol szükséges, az alkalmazott CE megfelelőségi jelzés feltűntetését meghatározó más közösségi jogszabályokra való hivatkozás.

6. Annak a személynek az azonosítása és aláírása, aki felhatalmazással rendelkezik, hogy a gyártót vagy felhatalmazott képviselőjét kötelező döntéseket hozzon.

VII. MELLÉKLET

A végrehajtási intézkedések tartalma

(A 12. cikk (4) bekezdése említi)

A végrehajtási intézkedésnek különösen a következőket kell előírnia:

1. Az érintett EuP típusának (típusainak) pontos meghatározását;

2. Az érintett EuP öko-tervezési követelményét (követelményeit), a végrehajtási napot (napokat), minden szakaszos vagy átmeneti intézkedést;

- általános öko-tervezési követelmény (követelmények) esetében az I. melléklet 2. részében említettek közül a lényeges paramétereket;

- specifikus öko-tervezési követelmény (követelmények) esetében annak (azoknak) a szintjét (szintjeit);

3. Az EuP telepítésére vonatkozó követelményeket, ahol ez közvetlen kapcsolatban van a vizsgált környezeti teljesítménnyel;

4. Az alkalmazandó mérési szabványokat és/vagy mérési módszereket; amikor ilyenek rendelkezésre állnak, azokat a harmonizált szabványokat kell használni, amelyek hivatkozási számait már kihirdették az Európai Unió Hivatalos Lapjában..

5. A 93/465/EGK határozat alapján a megfelelőség értékelés részleteit

- ahol az alkalmazandó modul (modulok) eltér (eltérnek) az A. modultól; ennek a specifikus eljárásnak a kiválasztásához vezető tényezőket;

- ahol ez lényeges, a harmadik felek részéről a jóváhagyási és/vagy tanúsítási kritériumokat.

Ahol ugyanahhoz az EuP-hez más CE követelményekben eltérő modulokat határoztak meg, a végrehajtási intézkedésben meghatározott modul élvez elsőbbséget az érintett követelmény tekintetében;

6. Azokra az adatokra vonatkozó követelményeket, amelyeket a gyártóknak meg kell adniuk a hatóságok számára a megfelelőség fokozott mértékű figyeléséhez;

7. Annak az átmeneti időszaknak az időtartamát, amelynek során a tagállamoknak engedélyezniük kell a végrehajtási intézkedés elfogadásának napján a területükön hatályban lévő előírásoknak megfelelő EuP forgalomba hozatalát.